มีอาการคันช่วงหน้าอก ท้อง แขน และมีตุ่มแดงๆผิวหนังลอกบริเวณที่เป็นตุ่ม เป็นเพราะอะไรคับ
สวัสดีค่ะ อาการคันและตุ่มแดงเล็กๆ ตามผิวหนังบริเวณหน้าอก ท้อง แขน และมีผิวลอกดังกล่าว อาจเกิดจาก1.ผื่นแพ้หรือผื่นลมพิษเกิดจากการแพ้สิ่งต่างๆ ซึ่งในแต่ละคนจะไม่เหมือนกัน ที่พบบ่อย ได้แก่ อาหารทะเล ถั่ว เต้าเจี้ยว เครื่องดื่มแอลกอฮอล์ ละอองเกสร พืช ขนสัตว์ เป็นต้น2. ผื่นแพ้สัมผัส มักเกิดอยู่เฉพาะบริเวณที่เกิดการสัมผัสกับสารระคายเคืองเท่านั้น แต่บางครั้งผื่นอาจแพร่กระจายได้3. ผื่นแพ้ยา มักเกิดจากการใช้ยาในกลุ่ม penicillin, cotrimoxazole, ยากันชัก แต่ต้องมีประวัติของการใช้ยามาก่อนที่จะเกิดผื่นขึ้น4. โรคติดเชื้อที่ทำให้เป็นไข้ออกผื่น เช่น หัด หัดเยอรมัน โรคติดเชื้อโมโนนิวคลีโอสิส, อีสุกอีใส เป็นต้น อาการโดยรวมคือมักจะมีไข้นำมาก่อนแล้วจึงเกิดผื่นตามมา นอกจากนี้จะมีอาการอื่นๆ เฉพาะตามแต่ละโรคไป5. ผื่นแพ้แสง จะพบบริเวณผิวหนังที่ได้รับแสงแดด ซึ่งอาจเกิดจากผลข้างเคียงของยา เป็นโรคเอสแอลอี หรือขาดวิตามินบี 3 เป็นต้นหากไม่มีไข้ และไม่มีอาการอื่นๆ ร่วมด้วย เช่น ไอ มีน้ำมูก ปวดหัว อ่อนเพลีย มีต่อมน้ำเหลืองโต ในเบื้องต้นให้พยายามหลีกเลี่ยงสิ่งที่มีโอกาสแพ้หรือระคายเคืองต่อผิวหนัง และใช้ทายาสำหรับผิวหนังภายนอก เช่นคาลาไมน์โลชั่น ทานยาแก้แพ้เพื่อช่วยลดอาการคัน เช่นไฮดรอกไซซีน (hydroxyzine), chlorpheniramine (CPM) เป็นต้นหากผื่นไม่ลดลง แต่เพิ่มขึ้นเรื่อยๆ หรือมีไข้และอาการอื่นๆ ร่วมด้วย ควรไปพบแพทย์เพื่อหาสาเหตุค่ะ